el el el el el id el el el el el el el el el en it el el el el el el el el el el en el el el el el en el el el el el el en el el en el el en el el en el el el
Φαντάζομαι ότι εσύ, μοναδικέ μου, το γνωρίζεις καλά το παρακάτω ή μάλλον το …παραμέσα. Ε, δεν σε έχω και γι αδιάφορο, 132 συναπτές επι-Θεωρήσεις έχουμε κάνει μαζί. Για να τις παρακολουθείς και να μου γράφεις και να μου επισημαίνεις, δεν μπορει, τον πονάς τον τόπο μας. Και ο «π» συμφώνησε κι εσύ θα συμφωνήσεις, αν σου αναφέρω ότι ανατριχιάζω στην ιδέα και μόνον του …ξαμολήματος δύο χιλιάδων κρουαζιεροεπισκεπτών από την πλαγιοδετημένη …βαπόρα τους. Η …ευθεία κατεύθυνση προς το στόχο, δηλαδή να έχουμε ως δια μαγείας μια λιμανάρα …να, με το συμπάθειο, όπου θα δένουν οι παραπάνω βαπόρες, θα μας κατευθύνει σαν βέλος προς την οριστική υποβάθμιση της πόλης μας. Εκτός κι αν θέλουμε την αρπαχτή, για λίγο καιρό. Ξέρεις, το Κατάκολο που δέχεται αρκετά κρουαζιερόπλοια, δεν είναι Μυτιλήνη. Από εκεί μπαίνουνε στα πούλμαν και ξαμολιούνται για τα παραμέσα της Πελοποννήσου ή και για το …Άθενς. Εδώ; Που θα τους πάμε τους ανθρώπους; Οι πιο πολλοί από αυτούς δεν είναι δα και στην πρώτη νεότητα… Άντε, να σεργιανίσουν, όσοι δεν πάνε εκδρομή με πούλμαν. Σε τι χώρους; Όχι άλλο ινσπέξιον. Δεν αντέχω… Μάλλιασε η γλώσσα μου ή, μάλλον, μαράθηκαν τα χέρια μου να πληκτρολογώ για τον τόπο του …παρελθόντος. Μπορεί να χρειάζονται και λίγα λεφτάκια στον τόπο μας, για να βγει στο …μέλλον, αλλά περισσότερο χρειάζεται να τον κάνουμε προορισμό γι αυτό που είναι κι όχι για ό,τι θέλουμε, βαυκαλιζόμενοι, να νομίζουν ότι είναι. Ρε, μπας και δεν ξέρουμε καλά-καλά τι είναι ο τόπος μας;
Δίκιο έχεις Λιόστη «π» μου, «Ο πιο μελετημένος δρόμος είναι και ο συντομότερος». Είναι η …παράκαμψη στον τρόπο αντιμετώπισης, που θα μας βγάλει από τη στενωπό των παρελθοντικών πρακτικών. Το να αναμασάμε συνεχώς το χορτάρι της παλαιάς βόσκησης, δεν θα μας θρέψει στο μέλλον. Πρέπει να γίνουμε αετοί και να υπερβούμε τις ευθείες του κάμπου. Πάρε ύψος, μελέτησε το πεδίο σου κι ύστερα ίσως και να εφορμήσεις προς το στόχο σου. Πάλι πιο γρήγορα θα φτάσεις το …ποθούμενο.
Επέμενε ο «π», να περάσουμε από το χώρο στάθμευσης, ενώ ελόγουμου που αντιπαθώ το …σλάλομ ανάμεσα από …καρούχες, του έλεγα να πάμε από Άγαλμα. Στο τέλος κέρδισε, γιατί από τη διαδρομή που πρότεινα, ποτέ δεν θα πέρναγε η …ποθητή του. Και να που τη βρήκε. Μελετημένος δρόμος… Αξιοποίηση της πληροφορίας και …στρατηγική. Όσο για ’μας, αν επιθυμούμε να τη βρούμε την …άκρη, καλό θα είναι ν’ αφήσουμε τις …παλιομοδίτικες ευθείες και πρώτα-πρώτα να πάρουμε μια στροφή γύρω από τον εαυτό μας. Άντε, γιατί με τις παρωπίδες που φοράμε, χαΐρι δεν πρόκειται να δούμε.